12. ΝΟΜΟΘΕΤ. ΔΙΑΤΑΓΜΑ υπ’ αριθ. 541 της 12/18 Μαΐου 1970 (ΦΕΚ Α΄ 111) Περί κυρώσεως της παρ.4 του άρθρ. 13 της μεταξύ του Ελληνικού Δημοσίου και του W.STAENDER «περί διεξαγωγής ερευνών και μετρήσεων εκπονήσεως οριστικής μελέτης δια την επίβλεψιν της κατασκευής των έργων συλλήψεως των υποθαλασσίων πηγών Κυβερίου». Άρθρ.1.-Κυρούται και έχει ισχύν νόμου αφ’ ης η σύμβασις κατηρτίσθη, η παρ. 4 του άρθρ.13 της από 25.8.1967 υπογραφείσης συμβάσεως μεταξύ του Ελληνικού Δημοσίου και του W.STAENDER «περί διεξαγωγής ερευνών και μετρήσεων εκπονήσεως οριστικής μελέτης και επιβλέψεως της κατασκευής των έργων συλλήψεως των υποθαλασσίων πηγών Κυβερίου», ης το κείμενον έχει ως ακολούθως:  «4.Άπας ο υπό του αναδόχου εισαχθησόμενος εν Ελλάδι εξοπλισμός μηχανημάτων, οργάνων και οχημάτων επί σκοπώ εκτελέσεως των εν τη παρούση συμβάσει προβλεπομένων εργασιών και ερευνών συμπεριλαμβανομένων και των πάσης φύσεως οχημάτων του αλλοδαπού προσωπικού αυτού ως και των ατομικών ειδών του τελευταίου τούτου, απαλλάσσεται παντός φόρου ή τελωνειακού δασμού, τελών εισαγωγής, φόρου κύκλου εργασιών, τόσον κατά την εισαγωγήν, όσον και κατά την εξαγωγήν υπό τον όρον ότι ο εξοπλισμός ούτος θέλει επανεξαχθή υπό του Αναδόχου και του προσωπικού αυτού εντός μηνός το βραδύτερον μετά την αποπεράτωσιν των εργασιών, ειδοποιουμένου σχετικώς του εργοδότου». Άρθρ.2.-Τα κατά τα ανωτέρω εισαγόμενα προσωρινώς αντικείμενα θεωρούνται αφ’ ης εισήχθησαν ως τελούντα υπό το καθεστώς των διατάξεων περί διαμετακομίσεως του Νόμ. 1165/1918 «περί Τελωνειακού Κώδικος». 